  Майя Бывальцева Следж-хоккеен шудонъя Россилэн чемпионатэзлэн нырысетӥ люкетаз «Удмуртия» команда ньылетӥ луиз. Со сярысь «ВКонтакте» мерлыко вотэсысь «Следж-хоккей» огинын ивортэмын. Сизьым пумиськонын 25 гол пыртыса но 14 шайбаез аслаз капкая лэзьыса, команда 12 очко люказ. Москва улосвылысь «Феникс» одӥг пумиськонзэ но ӧз келя но 21 очкоен турнир таблицалэн нырысетӥ чураз интыяськиз. Ханты-Мансийскысь «Югра» кыкетӥ интыын (18 очко), Оренбург улосвылысь «Ястребы» - куинетӥ (14 очко). Ӵошатсконъёс 15-24 коньывуонэ Тула улосвылысь Алексин карын ортчизы. Вожвылъяськонэ Удмуртиысь, Москваысь, Башкириысь, Ханты-Манси автоном округысь, Москва, Тула, Оренбург но Челябинск улосвылъёсысь командаос пыриськизы. Россилэн чемпионатэзлэн кыкетӥ люкетэз 2019-тӥ арын 20-30 южтолэзе Алексин карын ик ортчоз. Нош ӝоген Удмуртиысь следж-хоккеистъёс Ханты-Мансийске мынозы. 5-11 шуркынмонэ отын «Кубок Югры» калыккуспо вожвылъяськон ортчоз. Спортэ йӧ дворецын ньыль кунъёсысь командаос пумиськозы: Россиысь, Словакиысь, Чехиысь но Япониысь. Россилэсь данзэ утёзы «Феникс», «Удмуртия» но «Югра».  Тегъёс: Спорт Следж-хоккей Удмуртия Россия сӧсыръёс  